khistorydata/jeongjo-sjw-relations huggingface dataset:
정조 21년 · 목
賑廳啓言發遣本廳郞廳與漢城府堂上同爲出去一依該府所報成册西部蓮池契被燒民家大戶八戶各長木二十箇空石二十立中戶十一戶各長木十五箇空石十五立小戶二十七戶各長木十箇空石十立一一分給而毀撤民家二戶薰爇民家一戶依小戶例各長木十箇空石十立亦爲分給
정조 21년 · 강
命興德前縣監趙華錫具絎拿問嚴勘時倅李趾光待還上穀簿釐正始擬他職
정조 21년 · 목
備邊司啓言卽見全羅監司徐鼎修狀啓則枚擧興德縣新舊還未捧及反作虛勘應問各人等招辭以爲本縣辛亥以上反逋壬子査正足可以革袪積弊而官長猶不守法當年秋捧之時仍作虛勘民還之已成鬼錄者竝計其數新還爲二千九十四石零更加査櫛期於收捧舊還爲一千七百七十三石零泝考還案次次收捧之意申飭該縣壬子以後反作監色及吏奴中所逋多數者依法典勘處各年虛錄守令罪狀竝令攸司稟處爲辭前後虛錄磨勘守令令該府拿問照法嚴勘旣罪虛勘之守令則此後未準捧之守令其爲罪一也若以已經登聞該邑直以未捧來勘道臣亦以未捧許勘則所謂査正適足爲該倅免罪之妙方近來穀簿之減縮歲以屢萬計者專由於此嚴飭道臣期於釐正後狀聞時縣監旣已査櫛畢釐正前母得遷移之意請分付銓曹允之敎以時倅事依草記施行旣不勘處使渠期於釐正待其報來令道臣狀聞然後銓曹檢擬他職事分付
정조 21년 · 강
備局請以備郞抽栍摘奸之擧預飭各該道俾無犯還穀擅分之罪從之
정조 21년 · 목
備邊司啓言今年各道民情以其豐登之故皆不願糶各該道臣必無濫數加分之慮而近來糴法漸弛各邑之私自擅分間多其弊不可無發遣備郞抽栍摘奸之擧請爲先嚴飭於分留狀啓之前備爲先事無犯之地允之
정조 21년 · 강
召見有司堂上南公轍于重熙堂
정조 21년 · 강
命西部燒戶令該廳卽施恤典亦令京兆尹待畢奠接後草記
정조 21년 · 목
備邊司啓言因漢城府別單蓮池契民家被燒四十六戶人物致死二名恤典令廟堂詳考可據之例草記事命下矣部內失火民戶之恤典擧行本出特恩而今此多戶之被燒乃在城闉之咫尺非但失所之可矜地是通衢屋皆比櫛所見可矜恐不可無優恤之道特令該廳參酌題給結構奠接之方分付京兆另加商量隨時檢飭俾爲趁速安頓之地允之敎以令該廳卽爲擧行後草記亦令判尹畢奠接後草記
정조 21년 · 강
備局以前江華留守林蓍喆處分事過齋後不卽提稟請罷兵曹判書權欕職賜批
정조 21년 · 목
備邊司啓言前江華留守林蓍喆處分傳敎中旣有親問嚴處之命又有兵曹知悉之敎則齋日已過之後該曹卽當提稟而迄無一言稽至多日者事極寒心請兵曹判書權▣施以罷職之典敎以此草記亦提說後爲之者自廟堂事慨然矣以此以彼今日國綱可謂寒心
정조 21년 · 강
諭右議政李秉模勿待命
정조 21년 · 목
政院啓言議政府錄事來言右議政李秉模嚴敎之下萬萬震懍走伏金吾門外恭俟鈇鉞之誅云仍納命召何以爲之敎以勿待命事遣史官傳諭仍傳命召又啓言右議政李秉模又使錄事來言雖伏奉勿待命之敎有罪未勘轉益惶懍仍爲胥命恭俟嚴誅云仍納命召何以爲之敎以勿待命事遣史官傳諭仍傳命召又啓言右議政李秉模又使錄事來言威罰不加荐伏奉勿待命之敎衷情益切危迫仍爲胥命惟望遄伏常憲云仍納命召何以爲之敎以勿待命事遣史官傳諭仍傳命召
정조 21년 · 강
放禁府刑曹時囚
정조 21년 · 목
敎曰旱炎若此禁府刑曹時囚放送○禁府以時囚具絎任希遠申在德等放送而在德還發配所啓○刑曹以輕囚金繼玉等十六名放送啓
정조 21년 · 강
執義高宅謙疏陳時務三條賜批
정조 21년 · 목
疏略曰臣所居淳昌郡有所謂福興地蓋天設關防之險也四面俱是石硧周回控抱其截如削其崒插天中開平野土甚腴沃古所稱三災不入之地也自來居民殷盛而北面山勢稍低爲水口自古有識之論莫不以築城設營爲言木石又咸具於本處如四門樓櫓之設似必無財力之多費而其所容入之方亦多道內士民之曾所講究者惟願博詢廟堂而斷行之仍置一鎭營設爲府庫軍器則可爲緩急之所恃矣各道都事之責任本非漫職苟非地閥才望之兼備者則固不當冒受而近來則只以國子參上最所無勢之類苟然充位故非道臣起送夫馬則無以赴任而所居官廨已無其所所謂廩俸與官屬竝分屬於營本官或於貶坐時暫爲赴任則未滿十日爲營邑所驅逐遐土無勢之類一作此任仍作罷散終無甄復之路故政望一出向隅長歎爲落仕之陷穽惟彼辛苦讀書之士幸得一第積仕陞六畢竟所得止一都事而終至抱冤餓死者十常八九此足爲感傷和氣之一端也此宜別般變通一依畿營例以曾經侍從之臣擬差其廩俸衙屬自其營本邑依前還付于亞營除拜之後卽令赴任使之糾察一道守宰之弊政苦瘼盡佐幕之職且以周年爲限未及瓜期之前無所遷易則恐有合於正官方務實政之道矣災異荐疊莫如昨年而災反爲詳秋至大有者莫非我殿下對越至誠上格天心而月前陰翳又千於陽剛之節繼之以連月旱暯此政上下交修大小精白而朝廷之上翫愒成風振刷無日曾無一言及於民國之計者昨年求言之敎遍及韋布蓋其所陳俱是鄕曲見聞雖未必可合探用而亦未必專無裁擇者且今時套職在華顯者以民憂國計爲陳談而不言往往有草野疏逖之臣以冀一言之或可採用條陳民間切至之瘼而殿下每下令廟堂稟處之敎惟彼無知愚民不識某也某言之可用與否每聞有人以民瘼陳疏輒皆翹首跂足思聞釐革之報而惟其言輕之故畢竟無一事之回啓請施者此實遐土民情所共抑鬱者也自昨今年來凡以民情言事之疏竝令廟堂栽擇其中可合採用之條件論列稟處俾勿同歸於束閣之中批以首陳方略事有時詘之歎焉都事事爾言亦有理而近作宂官之餘更畀事務則官制古今異宜如檢田等事得無掣肘之弊乎大抵以科擧取人而名以侍從者至于老白首一不試百里眞所謂所用反於所取年前蔭武窠守令定爲文窠者雖有之而此亦與予本意苦心有異侍從之試吏事因當然底道理且以爲民邑蘇弊之道言之勿增文倅窠但可三歧之交差矣附陳事凡言事之涉於經綸者自當不廟堂稟處豈可直決乎廟堂亦豈不登時稟處乎特以不出於朝紙人多莫知從違其間或有未及稟處者令政院卽爲回啓事言于廟堂
정조 21년 · 강
正言洪致榮上疏賜批
정조 21년 · 목
疏略曰殿下以神武英明之姿天縱日新之學際千一之昌期慕三五之至治御極之初治化馨香聲名洋溢環東土數千里之內擧皆延頸拭目太平之象指日以待而于今二紀治不加進義理漸晦風俗漸頹將至莫可收拾之境臣未知其何故也有國刑政莫嚴於懲討而前後亂逆疊生層出幾危宗社者屢矣殿下於其始也未嘗不赫然嚴處而所除者枝葉而根柢則不拔所治者黨與而窩窟則自在及其久也竝與枝葉黨與而曲加㴠容終歸闊略如此而義理安得不漸晦風俗安得不漸頹而治化之不能如初固其勢也噫嘻乙丙諸逆實與辛壬凶徒一串貫來其包藏情節之窮凶極惡直欲食肉寢皮不與俱生而幸賴我聖上廓揮乾斷掃淸氣翳揭麟經於日星奠鴻葉於盤泰豐功偉烈永有辭於千秋萬世而不幸凶妖之賊寅緣倖會憑恃寵靈本以不學蔑識之流敢肆放恣無憚之習眼無君父竟陷惡逆世道之至今貽害國脈之至今受病是誰之罪也不有庚子大處分宗社之保有今日未可知也自是以來亂逆庶有所懲懼義理庶有所闡明而其奈梟腸相連狼性難化敢藉地處之近密反效戚倖之套習締結奸黨煽動訛言厚誣至及聖躬義理專事漫漶此必有主張者居乎其間自作窩窟根抵暗地指揮密逕排布將不知何樣禍機迫在呼吸此所謂不見其形願察其影者也何幸我聖上惕然深慮乃有再昨春處分屛除奸賊鋤治凶黨竄逐黜補明示其罪朝論由是而粹然人心由是而晏如一初振勵之政磊落光明煥然改觀而若究其實則根柢依舊不拔而所除者只是枝葉而已窩窟依舊自在而所治者只是黨與而已枝葉黨與之中燕越合勢藉賣相須者尤當擯絕之不暇而彈墨未乾恩補反榮揚揚旄節便同無故如是之故寔繁之徒無所懲畏回戀宿處旣仆旋起常懷窺覘之計視死如生每售營護之習甚至於悖疏出而醞釀之源益深盤締之根愈固潛滋暗長於冥冥之中方來之憂有不可勝言者豈不凛然寒心哉伏願殿下克祛㴠貸之私益加奮發之圖拔本塞源進賢退邪臨之以至公察之以至明使亂逆之徒不敢復售其胸臆則宗社生民之幸豈有大於此者耶臣竊覸殿下以天地好生之德恢淵藪含垢之量一副當規模專在於調停全保故始雖奮然勇斷而終未免煦濡含忍事到難處輒設禁令以鉗群下之口臺廳之長銷賓對之無言實由於此則以此而反責之於群下者得不近於欲其人而閉之門乎且以目下事言之人臣進言先事而言則歸於妄言之科事至而言則每有不及之患故寧被妄言之罪母貽不及之悔向日兩司聯箚卽出先事進戒納君無過之意則聖諭中臆度妄度及不以臺臣待之等敎何其過中也若使今日初無可言之事如聖諭中官村無事則臺臣雖欲妄度將何以懸空說去而今其所陳旣是因事而發則不念致此之由徒責妄臆之失不少假借輕加摧折是豈待臺臣之道耶殿下雖優待臺臣極其誠禮爲臺臣者固不敢以臺閣自處況今責敎如是淺薄殿下之廷其將無言矣此豈非大可憂者耶伏願殿下穆然深思亟收設禁之令以開來言之路兩條過中之敎亦命收還則轉圜之量如流之美夫孰不欽仰贊歎而昌言日進治化允升以成我太平萬歲之基豈不尤有光於聖德耶批以陳久之事爾何歷擧煩覼乎都置之附陳近日待臺閣事爾言誠切中導之使言言之則拒之使之避嫌來避則責之外面驟看果似然矣此政不得已爾其勿辭察職
정조 21년 · 목
諭善尹得孚入見如儀內閣提學沈煥之直提學李晩秀隨入元子誦前受音自舜命契止御書數又加誦王制以下至則以學文訖得孚以百姓不親敬敷五敎胄子三物六德六行六藝等義問之皆善答書徒出通栍得孚仍讀新受音自興於詩止謂之學矣一遍元子讀一遍得孚論說文義一遍元子又讀一遍畢得孚曰如有未瑩處更賜俯詢焉元子曰或稱司徒或稱大司徒何也得孚曰似必有僚屬故加以大字以別之矣元子曰弟子入孝出悌非弟子則不爲孝悌之行乎對曰爲人弟爲人子者幼而能入孝出悌則長而入孝出悌從可知矣元子曰八音何也對曰金石絲竹匏土革木也元子曰禮何以入於六藝之中耶對曰禮自灑掃應對楫讓等節至於五禮皆是外面底事與德行差異故入於藝也元子曰春秋敎以禮樂冬夏敎以詩書何也對曰樂詩聲也屬於陽故春夏敎之禮書事也屬於陰故秋冬敎之元子曰心字之上添一中字何也對曰心是在中之物顏色卽外面底事外而顏色整齊則在中之心必隨而一於敬是內外交養之道也閣下對案跪坐儀容整齊則閣下之心亦必自然存敬若不能如此之時則心亦必隨而放矣得孚曰再昨日次時以讀書之暇習字下示之意仰讀矣今請見之內侍取來大字書四書五經如誦已言八字示之得孚曰今見睿筆非但心畵之卓越五經如誦已言則睿學之將就當如何仍請袖去以爲家傳寶藏
정조 21년 · 강
召見黃海監司李義駿于誠正閣
정조 21년 · 강
重推全羅監司趙鎭寬仍飭待開門謝恩
정조 21년 · 목
敎曰政院以完伯事微稟使之問于大臣者嚴飭下送與體諒間使之指一草記之謂則不能分明分付致有屢瀆口傳之煩稟當該承旨推考更令廟堂知悉○備局啓言完伯事更令廟堂知悉事命下矣日前湖南伯辭疏之批諭及將母之義則固宜感激趋承之不暇而今至累日尙不出肅者不過有別般情事而然矣雖然朝庭之官爵公也自己之情事私也不以私妨公其義較然方面之任不輕而重何可每每曲循旣除而旋遞乎請全羅監司趙鎭寬從重推考使之不多日內赴任允之敎以老人之强健熟知之設有一時瘇㾿差復之後無難於離捨且足可將往則尤豈敢言私乎嚴飭使之待開門謝恩
정조 21년 · 강
賑恤廳以西部被燒民戶恤典題給啓
정조 21년 · 목
該廳啓言被燒民戶恤典令該廳卽爲擧行後草記事命下矣京中民戶之失火恤典或有因特敎擧行者而前例甚罕只有一二可據者故西部蓮池契被燒民家前後所報合五十一戶內大戶八各米七斗錢二兩中戶十二各米五斗錢一兩五錢小戶三十一各米三斗錢一兩致死人二名各布二匹錢二兩參量磨鍊發遣本廳郞廳招集被燒人等一一曉諭後分給矣又啓言西部蓮池契被燒民家之五戶落漏者依昨日分給例發遣本廳郞廳中戶一長木十五箇空石十五立小戶四各長木十箇空石十立一體分給矣
정조 21년 · 강
命金吾時囚李趾光附過放送使之當日還官
정조 21년 · 목
諭善尹得孚入見如儀內閣提學鄭民始沈煥之原任直提學徐龍輔直提學李晩秀原任直閣金勉柱南公轍金祖淳檢校待敎沈象奎隨八元子誦前受音自興於詩止謂之學矣訖得孚曰興於詩何謂也元子曰興起於詩敎之謂也予以司卷口傳敎曰今日是畢講日次講章旣少又欲召見文義不必多問也得孚出通栍遂退
정조 21년 · 강
講學廳以元子小學第一卷畢講啓
정조 21년 · 강
戶曹以元子小學第一卷畢講後賞格啓
정조 21년 · 목
草注紙五卷白綿紙十卷筆三十柄墨三十丁黃密六斤白木十匹木十二匹
정조 21년 · 강
以元子畢講賞格紙筆墨分送時原任大臣閣臣
정조 21년 · 목
以司卷口傳下敎曰今日講學小學第一卷畢講故事書筵畢講後有賜賞春宮之例故令戶曹依乙酉受賞之數以紙筆等物賜賞元子而事甚可貴不可無示意故分送前後參席之大臣閣臣以此意錄出筵敎報于諸大臣及今日未及入來之閣臣也○領議政洪樂性左議政蔡濟恭右議政李秉模領敦寧金履素各草注紙一張白綿紙二張墨一丁提學鄭民始沈煥之原任直提學徐龍輔直提學李晩秀原任直閣金勉柱金祖淳檢校待敎沈象奎各草注紙一張白綿紙三張筆一枝原任直閣南公轍草注紙二張白綿紙三張筆一枝墨一丁原任直提學徐浩修金載瓚鄭大容原任直閣尹行恁李始源檢校待敎徐有榘原任待敎李存秀各墨一丁分送
정조 21년 · 강
召見諭善尹得孚來待閣臣于便殿提學鄭民始沈煥之原任直提學徐龍輔直提學李晚秀原任直閣金勉柱南公轍金祖淳檢校待敎沈象奎
정조 21년 · 목
提學鄭民始曰元子宮小學講第一卷今日畢講睿學之日將臣等不勝欽誦而今日又是祝慶之日下情歡忭尤萬萬矣予曰一卷畢講雖是常事爲是初講予心甚覺嘉悅矣予謂得孚曰今日第一卷已爲畢講此後四五日當使之縕繹而其間則令兼讀箴銘頌第二卷旬後始講好矣今則元子志思宜講史記予則得力於史記者多史略則讀至第五卷綱目則七十六卷屢回輸讀故至今需用多賴於此書矣今欲讀史則以史略定册爲好耶講學册子事體不輕不可不問諸師傅而定之卿須以私書往復以奏也得孚曰睿智夙就睿學卓越講學之際固何待如臣溲淺仰導之力而第一卷今已畢講下情何等攅祝欣慶大凡讀書之法日事課程然後方有長進之效自今縕繹間兼讀箴頌等書則此正優游涵泳之方也予曰命哲命吉命歷年罔不在厥初此是厥初也輔導之職其任至重卿素負朝野之望今此委寄予意不偶卿亦豈無自效之願非但文義句讀如一言一動必隨事善導師道雖貴尊嚴亦須情意流通然後可以交孚矣書字銘云一在其中點點畵畵此是主一之工筆法亦不可不訓習大抵無往而非敎也卿須彈誠爲之也得孚曰聖敎若是縷縷臣雖魯莾空疏敢不竭其所知乎予曰聞卿尙在僑寓老人棲屑豈不可悶乎得孚曰方圖買居矣予曰畢講後設小饌亦故事也卿等同喫也
정조 21년 · 강
以朴基正李鼎德爲承旨竝前望也
정조 21년 · 강
命前正言邊景祐所請耽羅社倉事置之
정조 21년 · 목
備局啓言因前正言邊景祐上疏有令廟堂回啓之命矣取見疏本則以爲耽羅一島僻在海外民食且艱宜用社倉之制三邑馬牛所畜之場橫亘數百餘里所謂場稅之一年所納不下數千包不過爲守宰之科外添用者以此兩稅逐年捧積於社倉則五六年可得萬餘包十餘年可得數萬餘包盡輸社倉皆以皮穀捧上則必爲島民數年可支之資庶或爲救急之一助爲辭矣耽羅若値災荒則民食苦無出處社倉積穀非不爲長策但耽羅爲邑寄在重溟孤島守宰之賴以爲日用之資者想是千餘包場稅今乃沒數移入則官府必不得成樣臺諫所陳社倉一款置之餘外本司之未回啓者不無三四張而其所論列皆欠明白指的別無可以煩聞者故覆啓之不卽擧行實非抛却而然也差待登筵詳陳委折
정조 21년 · 강
命以明日親行皇壇望拜禮
정조 21년 · 목
政院以太祖高皇帝忌辰望拜禮取稟敎以謹當親行矣
정조 21년 · 강
命廟堂嚴飭全羅監司趙鎭寬赴任
정조 21년 · 목
政院啓言全羅監司趙鎭寬待開門謝恩事命下而今日不爲肅謝請推考牌招敎以旣以親年爲言則與有情勢者逡巡有間不可自政院出牌督飭有若勉出然者完伯老人之康旺曾所熟知而目下看護之難捨與否朝家亦何以詳知更令廟堂以此意嚴飭如云一分可强使之卽爲赴任
정조 21년 · 목
箚略曰臣以無一能之賤品受曠百世之殊遇官居上相齒躋入耋前後蒙被之恩渥莫非踰濫涯分而至於親頒几杖寵之以一坐再至之禮榮之以雲漢奎立章之寶此實史牒之所未覯國朝之所未有仍伏念臣之忝叨元輔今已五年矣毫分裨補已矣無論廢務養病罪戾彌積瘭曠尸素之稱在臣猶歇後語也顧今恒暘愆序民憂方殷丙枕憧憧之念宵旰靡遑承佐對揚之責專在廟堂而緣臣竊位鼎席無異不備籌務每患多滯臣雖病昏沒覺之中每一念及實不勝悚蹙震懍如添一疾恩造愈深而報答無路病情益痼而職銜尙縻臣情到此亦云窮矣惟是丐遞相職獲免重負上可以全國家之體貌存淸朝之廉防下可以少紓惶阨之心調養綿綴之氣豈不爲公私之大幸哉至若乞骸之請至願在心而向伏奉聖批丁寧鄭重感淚自零臣惟仰竢自天之隕不敢更事煩瀆而耿耿一念亶在議政銜之亟蒙卸解伏乞聖慈俯垂燐察特降鞶褫之恩命俾蒙終始之大德批以卿箚請免之職卽中書也異於乞骸豈不欲體諒而上相何等重任有難容易議到留在登筵時面剖卿須安心調理仍命遣史官傳諭
정조 21년 · 강
命大護軍宋煥箕祿俸更爲輸送
정조 21년 · 목
忠淸前監司林濟遠狀啓以爲懷德縣監許默牒呈內縣監進去于行大護軍宋煥箕家食物及祿俸照數輸納則以爲戶曹輸送食物異於祿俸不敢不祗受而至於祿俸退處鄕廬有不敢冒受祿俸則不得輸納云敎以更爲輸送事回諭
정조 21년 · 강
兵曹以鳴鼓人具得魯原情啓命畿伯覈出掘冢首謀者照法處決罷楊州牧使申鳳朝職
정조 21년 · 목
兵曹啓言卽者儀仗庫郞廳具得魯自敦化門入來鳴申聞鼓依定式下該曹推問而係是朝官請令攸司稟處敎以渠必有切急之情私至於鳴鼓爲先問其委折以啓○得魯原情以爲臣從祖墳前有古冢不知爲幾百年矣今三月寒食日楊根具宅遠等五六人忽稱其先墳仍聲言曰此墓子孫繁盛從當齊會掘見誌石云臣家入弊已爲十二年而初無一言及於古冢之爲其先山矣今四月旬間具緹欽送其子永祚于楊根請來具宅遠等諸人十四日夜中數十人屯聚齊寺翌曉私自毀掘而非但掘古冢也先犯臣從祖墳毀掘階前成一大坑坎其意非眞爲先山推尋而專欲作害於臣家山也渠輩旣不得誌石則反生荷杖之計侵犯臣堂叔拳踢備加十人日宅遠輩來請私和而臣父不許則連日詬辱無復餘地此已非常之變而本官緩治所犯諸人一不推捉則於是乎益無忌憚二十二日夜中緹欽輩毀掘臣曾祖母墳及從祖墳曾祖母墳則天灰盡露斧痕狼籍石物皆倒間多傷缺又於壙側埋置斃畜從祖墳則毀破傍灰斧斫橫臺盡取灰誌或散或偸本官躬審形止亦爲之驚心曰千古所無之變也及其査治則專欲延拖漫漶故臣父泣訴營邑請移定他官則本官反爲囚禁臣族祖及堂叔臣家冤屈訝感之事非止一二而城化分義今不敢枚擧索言臣家前後山訟屢蒙兩朝處分至於七度蓋臣家先塋在於楊州群場里而自永膺大君傳來於臣十四代祖綾川君壽永者也近四百年十四代世世繼葬前後左右二十八墳皆臣家墳山也綾安府院君思孟卽臣本生十一代祖而以仲子入葬卽是同岡故府院君以下山別占於高佐里爲名之地而不得千涉於大宗家所主之山環此山一局之內臣家主管從前入葬惟意所占臣曾祖母卽綾川君奉祀之大宗婦而於綾安府院君亦爲後孫婦也祔葬於大宗山國舅墓側情禮當然而子孫繼葬初不拘步數遠近殆無家不然何嘗以國舅墓體重而禁子孫繼葬乎緹欽之父命遠乙酉年欲犯葬其祖母於公主墓大君墓切害處而臣家禁之則命遠大發慍憾始乃以臣曾祖母墳在於國舅墓二十步內剙出逼害之說至有天聽之擧臣曾祖母葬於乙巳年乙巳之於乙酉爲十七年則十七年後始爲起鬧者如見其肺肝故已莫逃於先朝日月之明而有報復無據之下敎矣其後緹欽不敢生意逞毒一自丙午年復賊挾憾起訟之後緹欽合勢肆惡煩瀆天聽至於五六次其所爲說專事誣罔此則緹欽之爭訟顚末今年正月臣父爲臣祖葬地占得先塋局內則具明遠具敦和托以爲其先山來龍白虎百般沮戲又嗾緹欽挺身上言豈有如許無嚴之習哉臣家宗法宗孫之葬則壓腦破龍猶不爲拘故臣五代祖入葬於明遠之九代祖墳腦後及敦和五代祖墳來龍而明遠之父與從祖敦和之曾祖兄弟不敢有一辭而兩家人至有會葬者今二月楊州牧使報狀以壓腦破龍於明遠敦和之先山爲具氏葬法之證案則所占處雖云明遠六代祖墳之來龍而三折剝換至過一百四十餘步雖云敦和高祖墳之白虎而別是異岡又近四十步豈有禁葬之可論況此岡卽綾川君山靑龍麓內案山也支泒五家互相入葬則獨於大宗之葬必欲禁斷者何也敦和則復賊之從孫也以其高曾父祖官銜之見削於族譜看作血怨骨讎而明遠則有何宿憾若是甘心哉此則明遠敦和之禁山顚末也緹欽初與復賊合勢而鸱張再與敦和輩符同而跳踉日夜綢繆者謀害宗家也募得楊根人無賴者托以古冢子孫而先犯臣從祖山以爲前矛嘗試之計末乃臣家兩墳㦧被凶禍此豈獨臣家之變怪也哉緹欽近二十年肆毒不已而猶不敢萌心於此今於符同敦和輩之後乃爲此所不敢萌心之事其造謀主張者不待深覈而自當綻露大抵臣家雖疏遠之族未嘗不加意待之而族譜中削敦和家官銜一事不幸臣家主之而此亦宗中僉議則臣家獨被報復若是之甚者寧不冤乎如蒙天地之至仁大德快雪幽明之至冤極痛則雖卽日滅死更無餘恨敎曰今聞該曹問啓者此非出訟別無立落之可論況本訟昔在先朝乙酉年處分至爲嚴截則豈敢措說乎凡民無知猶且不然名以士族爲此悖理蔑憲之習於陳久之葬地州有牧守若能登時報營以其法句斷則豈有其家之人鳴鼓之擧乎其家兩重臣相繼奄逝卽所悶惻而重臣具庠生時之眷待何如聞其家罔測之變尤庸切矜苟使訟端甲枉而乙直眷待自春待法典自法典寧或拘此忽彼而犯者之所爲自有應施之當律卽令道臣親執究竟覈出首謀照法處決後狀聞當該山在官捧現告罷職更無推問之端鳴鼓人具得魯卽爲退送事分付兵曹
정조 21년 · 강
考下關北功令生應製試券命優等人依關東例令道臣給糧馬起送其餘施賞有差
정조 21년 · 목
先是以置酒瑤樂池名之曰龍興爲詩題椅歟漆沮爲義題擬本朝群臣進龍飛御天歌爲箋題樂民樓爲賊題問關北爲策題命承旨李益運齎傳于該道監司李鼎運使之分三日試取收券上送至是鼎運狀啓以爲道內功令生試取去四月二十八日設行臣與安邊府使李太亨永興府使金熙朝謹奉御題眼同開場于咸興府客舍連三日試取第一日收券詩爲七十張義爲三十七張第二日收券箋爲八張賊爲九十九張第三日收券策文爲六十張限後所呈爲三十八張而三日試券隨其日次入盛樻子以定平府使崔命健定差員上送應製儒生使之姑留營下待榜目頒下以爲起送之地其中安邊儒生金在彥身病猝重不得赴試云利城儒生金時哲初場詩券拾取他人已呈之草肆然書納不但士習之駭然其平日不嫺功令之狀可以推知儒生爲先停擧科治北靑前府使任希遠以該邑敎養官主管抄擇而全不審愼致有此儒生犯科之擧揆以事體有難參恕而希遠因他事罷黜今不得更爲論列○是日親考訖敎曰北道功令生應製三下以上考下依關東例令道臣給糧馬起送後待其上來仍令泮堂許接食堂待畢到草記則當臨軒試取而試官則命官大臣一員其餘讀券官對讀官閣臣及文任泮堂中令政院稟旨受點而員數亦依關東生試取時例爲之該房知悉次上以下施賞依榜目書下令道臣知悉擧行事下諭試券上來後當日考下爲念遠儒滯待營下之弊也下諭及榜目今日內定禁軍騎驛下送事內閣知悉○詩幼學金象錄三中一居首三下以上二十人次上十人義幼學朴在寅三上居首三下以上十人次上二十人箋生員韓致海三下一居首三下三人次上一人賊幼學池汝擎三下一居首三下十七人次上十九人策幼學文喆奎三中一居首三下以上二十人次上四十人總一百七十人三下以上八十人令本道道臣給糧馬起送次上七十九人今年本道公都會元額外以恩賜書之榜首其中如有以各體三下以上入格者勿論
정조 21년 · 목
皇壇望拜禮在明
정조 21년 · 목
承旨持公事入侍藥院請診也○予曰覽此平安監司狀本則价川郡鄕所之構陷官長誠萬萬驚駭而道伯之只請其魁罪狀諸鄕則分等勘處云者豈成說乎大抵爲道伯者能彈壓一道使民人皆知親上事長之道則初豈有如此之患乎旣曰朝官則道伯有難自斷不可不遣御史痛繩諸犯者而此非時急之事今念後發送好矣
정조 21년 · 강
平安監司朴宗甲以价川郡前都事玄在默煽動鄕人構陷官長馳啓命該監司重推兵曹正郞呂駿永差按査御史待下敎牌招來待
정조 21년 · 목
該監司狀啓以爲卽接价川郡守申善應牒呈內本郡中軍金晦恒詬辱鄕任而鄕任輩入庭呼訴故晦恒推問次拿入則少無屈伏之意言貌咆惡故嚴棍汰去之際座首玄光頊等不待處決之結末擅離鄕廳一時退散發牌推捉則又爲拒逆不來無官之習莫甚於此鄕所擅曠直所拒逆官令之罪中軍惹起鬧端肆惡官庭之罪嚴刑定配以杜後弊云連接該郡守牒呈內鄕人李夏濡等謂以鄕任見辱於武列煽動一鄕招集近千人攔入官庭請殺晦恒而肆惡咆喝擧措危怖故諭以義理使之退出則夏濡等群擁以去毀撤晦恒之家舍毆打晦恒之外叔韓光燁而光燁之子公羽聞其父之危急持劍突入左右揮打救出其父之際亦多有被傷者故公羽爲先枷囚而今因一校言語之失諸鄕任之擅曠直所違拒官令聚集徒黨肆惡官庭毀家毆人無少顧忌似此獰悍之類不可尋常處之云本郡民金太瑞等一百三人聯名呈議送內以爲春下綸音本官不爲講明致使賤校凌辱鄕老云而至曰若非梟獍之性則孰不欲講誦牖民而本官則束之高閣云云構捏誣辱罔有紀極故不勝痛駭捉囚狀頭所謂鄕人輩稱以鄕會發通各面差出八執事怵以黜鄕誘以錄鄕收斂錢財之說至登民訴故作拏諸人竝爲捉致嚴加窮覈則指揮徒黨主張議論皆出於前都事玄在默之所爲金太瑞等所呈議送亦在默之所製給又有所抵本郡刑吏處牌子現發於究覈之際其所誣辱比諸議送殆有甚焉乃以韓公羽之揮劍救父謂之以擅發軍器稱兵謀亂而本官陰護亂賊至曰戊申以後初見云矣在默以一邑巨猾藉其前銜官政任事無不干涉而小不如意則構陷官長自來伎倆當初晦恒之失不過言語間不恭之事而本倅之棍汰旣非歇治則先發處義之論咻喝時任使之擅離直所繼以雪憤之說聚會徒黨至於作拏官庭私毀民家群毆平民許多所犯俱係罔赦之辜而至於議送之製給牌子之手書無非構捏官長誣辱土主之說句句叵測節節兇慝嚮者渭原阿耳之事實是官民間一大變怪而其人則常賤也其事則盜賊也猶可曰不足責也乃若名在薦紳之列爲一鄕禮義之所自出而以人臣之極罪勒肆誣辱於文字之中或投呈於營門或公傳於吏廳直驅其倅於罔測之科如在默之爲者自古及今未之聞也自有此事以來一鄕之人靡然和應其問豈無稍具人心者知其事體之不可也直以鄕權之低仰黜陟在其手故不敢爲崖異之計而亦安知無註誤漸染之類直以爲當然底道理乎其黨惡蔑分之漸誠非細慮比之於渭原阿耳事變雖輕關係反重此不嚴徵則誠不知何樣變怪接踵而起隨從諸鄕自臣營今方分輕重照法嚴處計料至於罪魁玄在默有非臣營之所敢擅斷令攸司稟處敎以道伯之只請其魁之罪狀稟處其外諸鄕分等勘處云者可見道伯不嚴於霜冰之漸湖西之囚未決關西之事又徹若不亟正當施之律振勵一鄕之頹綱則來頭流弊不知曁何且於地處相等之處誣則反坐況以頑鄕構誣官長者乎兵曹正郞呂駿永平安道价川郡按査御史差下爲先治行待下敎牌招來待應問各人爲先嚴囚以待繡衣下去事令該曹嚴飭道臣近來營邑之臣沽譽太過市恩成習凡屬體統風俗間事小罪噤口大犯闔眼以致斁亂壞敗之擧接跡綻出此道臣可謂其中之一也爲先從重推考
정조 21년 · 강
遣備郞傳諭于左右相仍命本司坐起莫踰今日諸堂亦令嚴飭赴坐
정조 21년 · 목
因政院次對頉稟敎曰早起待之者今日是賓廳日次也意謂卿等之來會左相則曾有間赴之諭而右相之亦不入來予則曰此左相之責云爾日前左相許所下箚批敬重而禮待之者固曠絕左相之更不敢言私不問於左相而可知自家便是視事行公之大臣特以筵敎不赴日次次對則何不勸起右相使之來會乎喜雨之達夜通朝得於意望之外其在對越小心之道勤孜洞屬尤宜有倍於浹洽之前而賓廳之門不開本司之坐又罕向筵勞逸倒置之飭敎幾何不歸於空言乎且況考績大政無異告朔之禮亦豈可以京司磨勘之別無關緊自卿等所帶上司若是其泛看可乎此意令備郞傳諭于左右相而本司坐起卽爲出令莫踰今日事亦令傳諭於右相而處義有關廉防可長不可抑過而至於屑越亦關事體不爲行公諸堂令政院牌招嚴飭赴坐
정조 21년 · 목
京畿監司李在學狀啓以爲江華南山烽火旣已不擧則楊川金浦通津等邑必無相應之理詳査狀聞事命下矣自臣營卽爲發關使之査報則通津府使李文協所報內海南烽燧次次應來至於本府守安山傳去江華大母山及河陰山傳於江華南山又傳於本府南山而大母守安河陰三處果是相望而初七日夕依例應擧江華南山則過時不應故欲爲告官而來往之間必有過時之慮三處皆已應擧則不可以一處不擧仍爲置之故依例擧火云通津烽臺旣已應擧則陽川金浦次次相應事勢之當然烽燧法意何等嚴重而不應當應之烽燧越次擧火者事未前有其在嚴法懲後之道不可尋常處之該府使李文協爲先罷黜其罪狀令攸司稟處
정조 21년 · 목
傳旨遲滯書入也
정조 21년 · 강
命龍仁囚金元喆令道伯親執另究論理啓聞後稟處振威囚朴取根令道臣酌處
정조 21년 · 목
京畿監司李在學狀啓以爲龍仁罪人金元喆獄事逐條盤覈論列以報之意知委於主推官龍仁縣令丁遇泰陽智縣監申夔相使之究覈則其中應問各招別無異同而謙最變招事渠旣身故無憑覈之路而朴景應亦其至親故招問則以爲査問於謙最兄嫂白氏則可以詳知而年過七十無以推捉故應問條件諺書錄出委送兩推官刑吏使之査問則白氏諺單以爲朴氏助舂事私婢占化以作泡爲業故朴氏知其有鹽水之儲往訪占化則方爲舂精故朴氏替舂使持來鹽水而占化致疑强請不爲持給則朴氏知無奈何仍爲出去少頃朴氏還歸其家而如醉如狂不省人事占化疑慮往視滷器則殆半減縮故走來朴氏家備說於朴氏女息瑞貞妻大驚急出米泔水屢次灌口而不得救出其所致死專由於金哥云矣此獄則成獄已至十五年同推已過四百次前後更覈之命非一非再終未得一條生路蓋由於服滷一款輒歸落空雖欲起疑亦無奈何今番行査朴女飮滷之狀始憑朴景應供招得其端緖終因白女諺單驗其眞的取見諺單之所封來則滿紙悲憤之辭盛言元喆之罪至於飮滷事則無所隱諱助舂時光景飮歸後形狀以至米泔灌口等節一遍說去朴女之飮滷明白而謙最占化之初頭所言若合符節檢驗時銀釵色黯亦與之沕合景應白女皆是屍親邊人況白女之於朴女義是兄弟居是同室則必無款仇之理言之可信孰過於此此獄肯綮專在於飮滷與否而旣得明證則到今獄情不可以前案論之矣年數甚久證援皆絕而忽因一張諺單破得積年疑案莫非天鑑所及幽枉得伸而元喆輩之手縛老寡恣意毆打想其情節固極痛惡而畢竟朴女之死旣由飮滷則論以法理恐不可斷之以償命之律而獄體至重不敢擅斷請令該曹稟處刑曹啓言此獄則獄情之疑晦多端前後盤覈之命非止一二而輒以服滷一款之歸於落空鐵案已成牢不可破矣今番朴景應招辭及白女諺單出後不但謙最占化初供之俱出眞情檢驗時銀釵色黯亦與之沕合則朴女之死死於飮滷足爲明證道臣論斷儘有意見而大抵元喆卽豪橫强族當初本里民人等之齊訴營邑已見其權力之惟意指使況成獄年久設如渠言景應與白女果是飮滷立證之人則何不於四百次受刑之時終無一辭援引乃於衆證皆己身故憫旱審理出於特敎之後始爲吐說且白女年過七十査官不能推捉親問而受其諺單則其間或不無獄老生奸之疑其在嚴獄體之道有難遽議傅生罪人金元喆依前訊推期於得情殺獄究覈何等審愼而白女雖曰老昏不爲面稽送吏受單事極虛疏有關後弊査官等令該府拿問處之道臣之置而不論亦有不審之失請推考敎以此獄之査之又査今近爲二十年年久之獄設有十分的證之先晦而後昭始掩而終發固不可取信亦不足致惑至於此獄一番行査輒成一層鐵案屍帳釵色之曰黯洗之卽白不合於無冤錄而詞連占化給滷之供又歸於虛謊殺獄何等重案則不可以懸度臆決故付之不須更問之科者久矣向因審理更取此案而詳閱之則爲匹婦雪冤反爲導和之一端凶身之用律尤不容緩而釵色與服滷之脫空終無下落且死者以七十老嫠三從義絕而痛切於凶身之行惡自分必死之際其所自損而自處必無所不至投體之不足又飮鹽水或爲絲毫其然之疑此所以論理判下使之別出意見窮覈者也白女以死者之至親有此呈單之分明說得而全篇命意皆云爲死者復讎之語則服滷一款之不爲全諱似不出於爲凶身右袒之計而卿等執法之論姑舍是驟聞而督看之孰不如卿等之言乎且況白女之不爲親問推官事果然不審審枉獄自審枉獄重獄體自重獄體推官等更觀結末當處分卽令道伯親執另究於面稽言聽之外論理啓問後稟處又狀啓以爲振威罪人朴取根獄事親執詳査論列馳啓事有命矣此獄則文案固多疏漏事情亦涉疑晦而傷痕顯著於要害實因明的於檢狀則不敢以詞證之未備遽議其傅輕初旣錄啓更請同推今以欽恤之聖念又下行査之特敎差定査官使之窮覈及見所報則較諸前案雖無大段矛盾而起疑之端亦有始微而終顯者者斤中之年老而至於癃疾酒妄而到處顚仆之狀今番諸招始爲詳悉可知其奄奄之形至於被打一節許安兩人之招自初至終皆謂只見其擧石不見其犯手詞證不明虛實難下家主疑疾之說屍親訴官之事旣是兩檢時所無則到今獄老之後皆非取信扶杖歸臥之後又醉何處出幕垂盡之際忽在街路者査官之疑亦如臣疑而屢次究覈終不明白其死之由醉由病無以的知被打之時旣無明證行査之後轉生疑端則到今獄情與前有異臣豈亦膠守前見不念獄體之至重乎似此疑晦之案合有審克之道而不敢擅自論斷請令該曹稟處蓋此獄案之可疑者不一而足致死者之常時老病逐日泥醉以至因病而送於幕中自幕而在於街上數時之間忽爲僵屍者無非大關獄情之事而或當問而不爲盤問或有問而無所究竟以致文案糢糊事情疑眩獄體極爲疏忽當該初覆檢官罪狀亦令該曹稟處刑曹啓言成獄之要惟在實因與詞證而詞證雖或不備實因分明是謂完決大抵者斤中本以屠漢兼之酒狂適値名節到處沾醉橫臥取根之門肆發詬辱所謂取根卽豪猾官校也以奴隸視之心業火陡起則其不顧死生或踢或打勢所必至器仗詞證雖無可據以脈錄觀之無論緊與慢紫黯者爲十處然則不打而痕何現乎此等之獄謂之無屍親而若或一毫泛忽其可曰殺人者償命至於疑疾出幕扶杖復醉等說無非兇身眩亂獄情之計道臣之以此起疑恐非歸重實因之本意罪人朴取根依前同推期於得情初覆檢官依道臣所請竝令該府拿問處之敎以法官云者當於法之云耳不問可宥不可宥之罪一直以用法爲心則此非活法卽死法烏在乎祥刑之義哉苟非然者廷尉當二字何必許與於皐陶後一人之張釋之乎今見卿等覆啓二案一案則守法之論似然矣此案則卿等初不反覆致究於前後供招只從査啓結辭泛忽看過率易稟處之失誠有難掩其跡者果使卿等服念五六日理會十百番而爲此回啓此回啓決不可用抑强扶弱不可一槪論殺人償命亦不可一槪論大抵此獄之不當成獄其端多端前伯之見的確新伯之論明白卿等不見永興尹召史之獄乎理獄之道無論殺與活勿令先肚裏然後庶免差誤大臣刑官皆主殺論雖不得不更査要之査啓上來也可驗尹女之當活此獄亦然多少起疑之端到今雖不更煩辭敎一言而斷之則此獄可原振威囚朴取根令道臣酌處此後則卿等益審益愼於議讞之際無耽於淺境無泥於先見兢兢恂恂懋得其當
정조 21년 · 강
平安監司朴宗甲以道內決放罪人數爻馳啓
정조 21년 · 목
該監司狀啓以爲因刑曹關判付內近來死囚成獄許久任他夥然自本曹嚴飭諸道道內各邑死囚錄啓與決放間隨卽出場錄啓外決放數爻各令後錄狀聞無一囚無端滯獄事命下矣道內殺獄罪人等錄啓外自臣營決放罪人數爻後錄馳啓龍岡縣殺獄罪人金必西則甲寅八月十三日囚刑六十次必西與其妻沈召史同居七年連生三子之夫婦因一微事轉輾相鬪沈召史額角破傷第十二日致死屍親曰被必西所打必西曰自撞於門楣而被打與自撞間俱無顯然參證被傷後往來母家如常出入引風添重遂至死境之狀前後査問證招歸一設令眞有被打之事其死則已是邂逅而今焉竝與邂逅而無證可據滯囚四年受刑累次參以情法合置傅輕加刑定配寧邊府殺獄罪人韓信玉則丙辰十月十八日囚刑二次信玉本以癲狂失性之漢與雇工崔必權同宿一房半夜刺必權翌日致死信玉之招謂以睡中見一猪同臥急起刺殺云云死囚自明之供固不足取信而必權臨死之言屍親檢庭之供皆歸之狂祟里任及醫人亦曰信玉積年狂病精神稍返之時雖有知覺病氣發作之際不分人畜云其爲狂易所致更無可疑依律文減死定配
정조 21년 · 강
兵曹判書權▣疏陳病狀乞收仍任之命賜批不許
정조 21년 · 목
疏略曰臣於月初赴公退歸下馬入室之際偶致側身撞腰於軒礎之間一遭驚酸僵倒叫若之際忽因諫疏之論列備宰臣亦入於現告罷職之中蓋臺評士夫之極羞恥也責敎人臣之極惶悚也凡有彝性孰不同然而臣則因此而釋擔調病不妨公私反以爲一分之幸敍命旋下反益悶隘不得不屢違召牌則聖鑑已燭其非因隨衆實由病故而特降給由之命此又格外非常之恩也不知臣實狀者謂臣以籌坐事隨衆陳章而臣則不然人言本無指的混加譏議則臣不欲自臣口分疏而況始也飭勵終焉開釋皆出聖旨則臣何敢拖引於本職之去就乎第臣平日旣不以身自有故凡有公故之進身趨走處一未嘗逡巡退步竊自附於筋力圖報矣今焉一病不得自運其身伏乞還收本職仍任之命批以雖聞其實病難强本兵重任豈可許久不爲受符乎受符後調理行公
정조 21년 · 강
命兵曹判書權▣牌招傳授命召
정조 21년 · 목
承旨洪仁浩啓言兵曹判書權▣疏批已下請牌招傳授命召從之
정조 21년 · 강
遞吏曹判書李秉鼎參判李敬一參議蔡弘遠仍命廟堂亞銓以舊望議薦判堂受薦
정조 21년 · 목
敎曰禮使之方莫先於四維吏曹判書李秉鼎特爲許遞違牌及未肅拜銓堂亦爲許遞此時課農邑倅不可久闕待銓堂差出待下批牌招開政差出仍令待下批卽爲下送銓曹三堂俱闕參判之代卽令廟堂以舊望中在京無故人依例議薦亦令待下批牌招判堂受薦
정조 21년 · 강
遞典醫提調李敏輔司圃提調權裕活人提調丁範祖以金華鎭洪仁浩韓光綮代之以趙鎭寬爲掌樂提調尋遞光綮以金思穆代之竝前望也
정조 21년 · 목
敎曰各司中在外提擧許遞與未差之代前望單子入之待下批牌招察任○光綮違召也
정조 21년 · 강
諭左右相考績限前擧行仍飭各司諸堂毋敢稱頉
정조 21년 · 목
敎曰考績大政宜自政府限前擧行然後百司可飭政府郞廳發牌此意傳于左右相而湫濕若此蒸熱又若此此時篤老之左相調痾之右相雖難强令往赴都堂開坐而勞逸二字若或體認則乘少間之時擧行似不待更煩辭敎亦以此意傳諭褒貶日字使該郞知來言于該房以爲轉稟之地領府事以八十老相因特敎將欲赴坐則外此諸司何敢稱老稱病乎聞吏兵房承旨所奏懸頉各司有之云各別申飭又或稱頉當該堂上無論耆堂與否嚴勘俾尊國體
정조 21년 · 강
飭左議政蔡濟恭議薦亞銓
정조 21년 · 목
敎曰今聞政院微稟司錄回奏之言左右相言病吏曹參判薦望不爲擧行云貶坐則宜其竢少間而暫時口呼之議薦豈至於不可强有此更稟之擧乎右相則下位也右位不爲之事固難替行如是之際國體之苟且當何如招致吏郞以此意往傳于左相而一銓官差出屢煩酬應亦豈非勞逸之倒置乎該郞雖十番空還前望決不可命入此意一體傳之
정조 21년 · 강
義禁府啓請振威朴取根殺獄初檢官振威前縣令吳在斗覆檢官陽城前縣監鄭柱竝拿來命兩倅姑先重推
정조 21년 · 목
該府啓言因振威罪人朴取根獄事初覆檢官令該府拿問事命下矣初檢官振威前縣令吳在斗以靈巖郡守時在任所覆檢官陽城前縣監鄭柱以迎日縣監亦在任所請依例發遣府羅將拿來敎以課農之時不可以民事之稍歇論雖使拿囚主推官則似此微眚當念其家公罪勘放覆檢官之獨當豈不冤乎以此以彼無義甚矣兩倅姑先從重推考
정조 21년 · 목
諭善尹得孚入見如儀內閣直提學李晚秀隨入講說見講學廳日記
정조 21년 · 목
持公事入侍也○予謂承旨趙鎭寬曰陸奏約選向日使卿看詳矣大抵陸奏非但文字儘好亦多有益於時政而顧其篇章浩汗觀者易厭故略倣先正朱書節要之例選若干篇刪繁就約俾便誦讀蓋以述而不作之旨兼寓反約專精之意而其於字句存拔之際尙或有未盡處且如臺省長官薦擧京東水利均稅六條等諸篇人或謂之可刪而予意則不然蓋其去就之例雖詳於議論略於事實而此三篇則不獨切中事情足見自家經綸亦多可以推行於當今者不可不採入矣至於論裵延齡奸蠹及沿邊事宜二書雖已節約尙涉支繁延齡雖曰小人而論列之語似欠大臣之體且其罪狀一語可盡而重言復言何如是太過也鎭寬曰陸奏之於經濟朱書之於義理兩大文字可謂千古無比而宣公之於延齡正如朱子之於唐仲友嫉惡之太過亦可見其陽氣發處也予曰陸文自是一體用之疏章尤爲好矣雖多騈偶而自然成對絕無破碎雕刻之病矣
정조 21년 · 강
命南郊省耕臺修築令左議政蔡濟恭書臺號刻之石面仍命東西郊亦各築一臺
정조 21년 · 목
敎曰記昔先朝惟農是重耕耘之節夙駕親省每在於城南之野有時望雨得雨也亦如之民莫不欣瞻羽旄樂趨田功臺其地而名其臺曰省耕至今父老攀聖蹟而頌盛德在予追述之方豈無表識之圖令該曹往審其址仍加修築屢陪鑾蹕予尙記有之令內閣言于左相更書臺號三字刻之石面因此而思之東西兩郊亦宜有省耕之所而迄未遑焉者可謂欠事詩不云乎靈雨旣零命彼倌人說于桑田蓋於方春時雨初降農桑伊始必親莅而勞勸之也況我朝家法在於重農允叶豳雅垂訓後世今玆之諭由於追述中一端該曹各築一臺於東西郊而與南郊修築之臺無侈於舊觀事亦令該曹知悉○戶曹啓言省耕臺令該曹往審其址仍加修築各築一臺於東西郊事命下矣參判臣鄭益祚與郞廳馳進臺所詳細奉審則臺在南郊石隅大路南邊數十步許田畓中間而長廣爲七尺許高爲一尺五寸許故今方仍舊修築矣敎以東西兩郊則可合築臺處卿其就議左右相草記
정조 21년 · 목
疏略曰惟我元良睿質天成令聞日彰四方傳頌欣聳已久今乃就傅儼臨書帷誠宗社生靈無疆之慶也竊聞開講之際周旋中禮應答卓越中外蹈舞以爲太平萬歲之祝而臣名係宮官跡阻盛儀瞻望雲天徒切戀菀顧以臣實無所蘊可稱是職疾病危苦末奔趨恭俟威罰不惟不賜譴何特遣史官誕宣別諭申之以筵敎禮際過隆忽此寵擢之命又下於千萬夢寐之外惶隕震慄不知措躬之所夫有非常之遇者必思非常之報豈有所勉强且臣於年前賜對祗奉玉音溫諄懇至有可以感動木石臣每拊躬興歎欲有以對揚德意之萬一者耿結於方寸矣第聞人臣事君之道或出或處雖自不同裁義揆分各有攸當則其出非違道其處非負恩信乎竝行而不悖也是以古人有感激殊遇黽勉膺召而自量本分終身不出者亦多矣臣旣以堅守虞人之執仰陳於前又以一伸義分之忱告歸於後欲以不報爲報而若復言行不顧蹤跡頓變則聖上亦將何所取而用之哉惟是二品命德之授何等峻秩而臣以庸陋末蔭玷薦七年驟躋亞卿之列其爲聞聽之駭惑物議之喧騰當如何哉是則聖慈之誤恩愈加而賤臣之進路自枳也且風眩宿症轉輾沈苦漸至於神識茫昧懍惙聾聵已劇言語難通以此癃癈之狀雖欲冒昧趨命而不可得矣伏乞收臣職秩批以卿與懷德儒臣俱膺招徠之列而敦諭別諭必欲致之承宣史官期令偕來果然有勉回遐心之擧及其至也講禮載擧此蓋懷德儒臣則職是師傅也寧或恩禮之有輕重於卿與懷德儒臣而然哉今則儒臣還懷德左諭善老而賢勞於庚暑此時待卿企卿願與之接武出入於講席豈翅淸風之思濯然姑不欲强之者炎令登程恐煩撼頓疏來而久留之卽出於待之以實而筵臣未喩予意爲言其宣批之太遲甚矣近俗之固陋也在昔山林疏批未嘗隨到隨下者旣不一批卽起則其勢不得不優游寬緩此箇古寔略說於卿家從侄之在近密者俾傳於卿卿想前此諦承予猶耳慣於左右之說先申數行之諭反涉備例予所靦然自餘肝膈之蘊留俟秋生後仍敎曰此批答下諭于右諭善李城輔
정조 21년 · 강
遞兵曹判書權▣中批以李祖源代之
정조 21년 · 목
政院啓言兵曹判書權▣命召傳授一時爲急而不卽承膺所當更請牌招而擔舁赴闕之際所患痰結之症一倍添谻運動無路云何以爲之敎以本兵命召之封置密匣今幾日矣此造符以來所未聞之擧旣佩之後差祭銷院例皆爲之亦有北關仍佩往來之例而曠其官而藏其符寧有如許國體乎重任不可輕遞事面不可不尊兵曹判書權▣許遞爲其傳授命召而遞改則雖一兩日間不可遲待受薦前望太夥然而其外亦豈無可合人乎刑曹判書李祖源除授卽爲牌招使卽受符而刑曹判書之代旣命今政差出待下批亦爲牌招
정조 21년 · 강
中批以金祖淳爲吏曹參議
정조 21년 · 목
敎曰爲勉出大臣昨有前望不可命入之敎適又見亞三銓前望曾經中除承宣臺諫衆所共知情勢親病在外及編書校正無可點之人兼欲踐言行副護軍金祖淳吏曹參議除授又敎曰民事不可緩守令諸窠一任其久曠是豈重民務農之意乎大臣昨以欲待少間薦擬附奏吏判差代開拆尙餘數日其前足可擧行而守令差出有難遲待新除授吏曹堂上卽爲牌招開政判堂則姑爲留窠待大臣病間受薦只以詞訟及守令現窠擬入事分付○祖淳再違召政院捧入罷職傳旨敎以只推更爲牌招違牌勿爲呼望各別嚴飭斯速開政
정조 21년 · 강
兵曹判書李祖源陳疏辭職賜批
정조 21년 · 목
批以須看中批傳敎勿辭行公
정조 21년 · 강
吏曹參議金祖淳陳疏辭職賜批
정조 21년 · 목
疏略曰歷數朝紳愚駿如臣而濫竊如臣者凡有幾人旣無寸長可裨聖世則但當實心虛舟回頭急流避名利而剩留不盡之福以圖終始生成之澤以效身心塵刹之奉而已三銓除旨忽及於夢寐之外惝怳震悸誠不知措躬之所也臣天性至頑且憃知覺則菽與麥無所辨鑑別則賢不肖無所知且於尋常家居邸狀政眼曾不留心看過看亦不解其故習與性成今若以此爲臣侈身耀閥之資則已苟欲效淸朝甄別激揚之政則何異責瞽者之辨色哉初乏可據之義故作必辭之端攖其名而避其若卽工於做宦者禦人之口給而竊念事君之義無隱爲本趨走爲末使臣之禮勵廉莫先而寵利莫後臣以世祿之裔邇密之列受恩罔極與天同大斂不得藏于屠沽之中走不得棲于藪澤之間惟是得全家聲獲免大戾爲不報之報者無出於度已量力杜門守拙而已伏乞將臣新授職名遞改因命永勿檢擬於選部之望又有冒陳者今臣之叨是職不循常格遽承中批惶霣感結有倍他人而第未知其於公議果何如也其有妨於公議也則雖欲冒據誠不可得其無害於公議也則爵祿非殿下之所可私施也此又臣難進之一端然臣之株守不在於此而如右所陳則又何敢覼縷爲說批以凡事循常爲可勿辭察職
정조 21년 · 강
重推吏曹參議金祖淳
정조 21년 · 목
敎曰三銓批下守令差出不可踰日牌招使卽開政○祖淳又違召政院捧入罷職傳旨敎以以其地處資歷何論中批與否且況辭樞密雖曰美事疏中無端自畵有若質言然者寧有如許處義乎若待望實俱備心廣體胖然後欲行銓官之事則雖姚崇寇準豈於其心自慊而曰我可以堪當而出仕乎三銓事萬萬駭然爲先從重推考更爲牌招使之夜深前開政
정조 21년 · 강
命吏曹參議金祖淳問啓仍飭以前牌催促
정조 21년 · 목
祖淳又違召政院捧入罷職傳旨敎以傳旨勿施其委折爲先問啓○政院啓言吏曹參議金祖淳問啓命下之後來詣闕外屢度催促終不入來請推考允之又啓言問啓事命下矣問于吏曹參議金祖淳處則以爲臣之萬萬不稱於見職之狀悉暴於俄者號籲之中日月之明必已畢燭其無隱非飾之斷斷衷曲矣第念人臣事上之道莫先於一誠字臣之鑑識才器苟有一半分近似於是職者以平日磨頂放踵欲報涓埃之忱雖今日承命明日狼狽實所甘心樂爲而獨奈姿性鈍闒知識茫昧愚如塑泥昏如飮烟人物之孰優孰劣公議之誰合誰否何以辨別注措之如何得當格例之如何循規何以了辦乎今若只知分義之莫嚴威罰之可畏而不自量度倀倀赴匪可據之地芒芒行所不知之事則古今天下豈有如此無實不誠之甚者乎此所以寧被方命之誅不敢以不誠自歸者也嚴敎之下無以蠢動震懍罔措不知攸對云矣敎以意謂有別般情勢使之問啓見其對奏非新語若此則尤不可任其逡巡以前牌各別催促
정조 21년 · 강
兵曹參判姜彝正疏陳病狀乞免太廟享官仍乞遞職賜批
정조 21년 · 목
批以疏辭許令該曹付標卿其勿辭調理行公
정조 21년 · 강
推活人提調金思穆貶坐嚴飭設行
정조 21년 · 목
思穆違召政院捧入推考傳旨敎以勿施○政院啓言活人提調金思穆貶坐申飭之下傳旨旣已勿施而謂有情勢終不承膺請推考允之敎以嚴飭使之卽爲設行後更稟
정조 21년 · 강
命壯勇營軍物新造及修補監官金商鎭加資
정조 21년 · 목
壯勇營啓言本營軍物自昨年正月至今年五月新造或修補者其數甚多而該監官嘉義金商鎭首尾經年殫誠效勞褒賞之典亦有已例軍物新備修補數爻開錄于後論賞一款請令該曹考例稟處○軍器新備秩各色緞認旗二面手旗十五面白二廣緞司命旗一面納音手旗一面各色緞腰旗二面各色綿紬認旗五面旗總旗二十一面隊長旗六十四面紅雲紋紗籠十四雙藍雲紋紗籠十六雙各色紙籠一百二十六件眞紅猩氊鱗甲冑一都各色賞賜緞甲冑二十部黑角長弓七百三十五張帿弓三百二十六張各色緞號衣十二領紅木掛子九十二領黑三升挾袖一百三十六領靑三升掛子一百三十四領黑木挾袖五百六十六領靑木掛子四百十七領黑布挾袖五百二十四領靑布挾袖二領黑布掛子二領藍禾花紬戰帶七百二件藍綿紬戰帶二百五十四件戰笠四立象毛三百四十二箇朱笠六十六立轉羽六十四箇油衫七百九十一領多彔只二百八十五部黃木周衣二十七領行纏二百五十件御軍幕三升房帳二部御軍幕雨備二部軍幕虎皮下排一件八幅四尺四寸木四面翼帳二部七幅十尺木甲翼帳一部七幅二十尺布揮帳二部九幅五尺布面帳一部軍幕索十二巨里軍幕雨備一部軍幕油月乃四件軍幕油芚十三部銅瓢子一千箇馬鐵一千部三兩黃燭一千六百八十柄二兩黃燭四千五百柄三兩五錢注燭三百柄二兩注燭五百柄兵學指南七十件鑞染粧飾鞭棍二百柄馬朱絡一百一箇刁斗一百朶火繩一千六沙里起火五百枝藥線一千條朱杖四雙棍杖四百箇畵龍大鼓四坐鉦一坐喇叭二枝號笛二枝木大角二雙鉦鼓鞭四箇射貫革五坐木小布三件布小布十八件木月刀十柄木雙劍十雙木劍七柄木旗槍二柄皮劍六十雙棍棒十二雙火車鐵杖二十箇火車尖鐵杖二箇火車椎鐵四箇火車雨備二張火車油隔紙八張火車皮囊二箇火車藥線油紙囊一箇丸囊八箇各色旗竹六箇旗竹雉尾一箇令旗頭甲六箇令箭雨備四十四件馬鞍十六部操鍊牌一坐軍令板一坐○修補秩藍大緞令旗葉一面各色緞甲冑一百四部各色三升甲衣四十部各色頭具七十二頂甲冑皮匣二件各色木號衣五百十七領紅木掛子一百九十六領黑木挾袖八百八十四領靑木掛子七百八領靑木挾袖二領黑木掛子二領苧布挾袖五領苧布掛子五領靑布挾袖四領黑布掛子四領靑木襦衣二十二領靑木戰帶四百四十六件象毛八十箇勇字雲月一百二十八箇豆錫徵子六十五箇油衫一千九百四十四領行纏五百六十七件軍物木帒一件軍幕四面翼帳二部黑木軍幕一部布揮帳三部軍幕屛風五坐環刀三百八十九柄月刀十六柄雙劍七雙梨花槍十二柄挾刀三柄斧子四柄旗槍七柄木雙劍一隻木長槍一枝步鞭棍一雙三稜杖五柄鑞染粧飾鞭棍九十七柄技藝鞭棍二柄鞭棍匣二十八件鳥銃一百五十二柄短鳥銃十柄朱杖二雙畵龍大鼓二坐鼓二坐長鼓四坐鉦六坐喇叭二十四枝號笛二十三枝鑼一坐木大角二雙啫哱囉二雙鉦鼓鞭十五箇各色旗竹八十六箇射貫革三坐砲貫革十三坐火車十乘火車甲裳九十六部火車體鐵一千六百柄火車貫輪木一箇火箭鑽穴鐵二十柄馬朱絡二雙銅鍋三坐銅瓢子一箇皮瓢子三百二十箇鐵籠二十二盞扁擔九柄馬鞍二部○兵曹啓言本營各項軍物新造修補該監官嘉義金商鎭論賞一款取考前例則軍器滿千數監造者皆蒙加資之典今此金商鎭監董之數若是夥然似當施以加資之典請上裁從之
정조 21년 · 목
諭善尹得孚入見如儀內閣提學沈煥之直提學李晚秀隨入講說見講學廳日記
정조 21년 · 강
召見左副承旨李勉兢于重熙堂
정조 21년 · 목
予曰備堂事之尙今不爲出場可悶矣今番則無敢違牌事申飭而其中位高者乃禮判也禮判違牌勿爲呼望大臣謂有實病薦望不爲擧行云萬萬慨然大臣旣如此何責乎諸宰薦與不薦任便爲之更勿入稟事招致備郞傳于左相
정조 21년 · 강
命吏曹參議金祖淳施不敍之典
정조 21년 · 목
祖淳再違召政院捧入罷職傳旨敎以昨日擧措不可以辭官言國綱所在此而不嚴處朝廷有體貌乎亟施不敍之典
정조 21년 · 강
飭廟堂三銓與亞銓一體擬薦
정조 21년 · 목
敎曰吏曹殿最不可踰限開拆在再明而中批之三銓旣處分前望不欲點下其間大臣想亦差可到此議薦然後可以備政官行考績今日則與三銓以在京無故人一體擬薦事言于廟堂
정조 21년 · 강
命備堂金文淳閔鍾顯李秉鼎李書九南公轍竝牌招
정조 21년 · 목
敎曰因大臣言病坐起不爲設行之致日前諸備堂牌招自在勿施中豈可一味相持乎今日則一竝出牌莫敢違牌事嚴飭○文淳鍾顯秉鼎書九公轍竝違召政院捧入推考及罷職傳旨敎以年與位不低者爲卿宰卿宰之處義異於年淺位卑者去就要令當而已何必硬生然後爲得宜乎副提擧雖曰下大夫與聞廟議則無異卿宰近來諸宰處義伸之又伸今又如是反有關於國綱傳旨竝勿施更以前牌催促其中位高者承牌則餘當同然此意嚴飭
정조 21년 · 강
罷活人提調金思穆職以鄭民始代之前望也
정조 21년 · 목
政院啓言貶坐擧行飭敎截嚴命牌事體尤爲至重而活人提調金思穆謂有情勢經宿闕外無意承膺請泛重推考敎以此啓辭還給○敎曰處義之爲不爲亦隨官職之緊漫則活人提調牌不進前所未見屢飭之下無意承膺事體所在豈不寒心當該提調金思穆罷職旣命設行其代前單入之待下批使之磨勘
정조 21년 · 강
諭左議政蔡濟恭右議政李秉模勿待命
정조 21년 · 목
政院啓言卽者議政府錄事來言左議政蔡濟恭以爲伏承朝筵下敎萬萬惶蹙來伏金吾門外以請嚴誅云仍納命召何以爲之敎以安心勿待命事遣史官傳諭仍傳命召箚批姑無論勞逸之義不嫌其倒置則勢將替勞而取前望點下該房知悉又啓言卽者議政府錄事來言右議政李秉模以爲嚴敎之下惶悚靡措走伏金吾門外恭俟嚴譴云仍納命召何以爲之敎以安心勿待命事遣史官傳諭仍傳命召箚批姑無論勞逸之義不嫌其倒置則勢將替勞而取前望點下該房知悉
정조 21년 · 강
以洪明浩爲吏曹參判李勉兢爲參議備薦也
정조 21년 · 강
以金啓洛爲兵曹參知口傳也
정조 21년 · 목
兵曹啓言今日本曹褒貶時磨勘堂上當爲備員而參判姜彝正陳疏受由參知未差參議睦萬中入直他無推移之路請參知未差之代令該曹口傳差出以爲磨勘之地允之
정조 21년 · 강
有政吏曹參議李勉兢進
정조 21년 · 목
以韓用和爲承旨金載瓚爲吏曹判書李時秀宋煥箕新通也閔命爀爲正言趙尙鎭爲刑曹判書尹壽民爲通津府使李仁達爲機張縣監具絳爲長淵縣監
정조 21년 · 강
修撰柳相祚陳疏辭職賜批
정조 21년 · 목
相祚闋服後陳懇批以爾其勿辭上來察職
정조 21년 · 강
命砥平縣春年限折半作租
정조 21년 · 목
備局啓言卽見京畿監司李在學狀啓則枚擧砥平縣監尹羲厚牒呈以爲本縣素非年農宜土而會簿春年合爲二千五百九十餘石之多民戶則自來較少還分收捧之際爲弊不些況今春年未免失稔本色準捧實無其路元數中限折半從民願作租待秋準捧請令廟堂稟旨春年最不合於農食該縣又非宜土之地雖非失稔宜有減數之道而目下民情亦不可不顧請依狀請元數中限折半作租待秋準捧之意分付允之
정조 21년 · 강
以申大謙爲禁軍別將
정조 21년 · 강
濟州牧使柳師模進軍馬三十匹
정조 21년 · 목
狀啓以爲壯勇營關內卽下傳敎內京軍門之山馬啓請自是常格而才經年前欠縮難責加外卜定今秋歲貢馬減三十匹其代絕大山馬別標上送以爲分給之地特敎知委事體自別若或一匹不堪用則當該守臣當別樣重勘趁期封進之意卽爲行會矣傳敎內辭意奉審施行事關文今四月二十三日到付矣島中馬種之最駿者素稱山牧近年以來山場馬畜亦旣空群所謂四禾以上雄馬籍付僅爲一百四十餘匹場圍太闊驅捉絕難連日驅入後計點雄馬則四禾以上不過八十餘匹而抄之又抄可合者只爲十一匹不得已三邑元屯各場中擇其最大者更抄充準匹數右後脚別字烙印監封上送矣
정조 21년 · 강
召見諸承旨及通津府使尹壽民機張縣監李仁達長淵縣監具絳于誠正閣
정조 21년 · 목
承旨持公事入侍壽民等辭陛也
정조 21년 · 강
命萬頃縣令徐有沂拿處尋命附過放送
정조 21년 · 목
承旨洪仁浩啓言此時守令不宜久曠而萬頃縣令徐有沂雖曰在鄕遲滯上來已極未安守令辭朝才有飭敎而今日又不卽下直事甚駭然所當重勘何以爲之乎敎以爲先拿處○因囚單子敎以附過放送
정조 21년 · 강
命訓局前中軍申大謙仍任
정조 21년 · 목
因訓局中軍望筒敎曰不可數遞前中軍仍任
정조 21년 · 강
召見稟事閣臣李始源于重熙堂
정조 21년 · 목
予謂始源曰間經旱乾本邑民事何如始源曰今年旱災海西爲最海西之中延白及安岳信川等處尤甚去月廿八日雨洽爲一鋤今番又得沛霔以今所料庶不至判歉矣予謂假注書洪奭周曰藥房貶坐都提擧已爲入來乎奭周曰姑未入來矣予謂始源曰得見鏡湖綠野之批乎始源曰臣果見之而恩數之曠絕可謂古今所罕矣予曰聞於向日往遊江亭昨赴本營貶坐坐起如常不待挾腋云可謂稀異矣仍敎奭周曰領府事如已入來爾以此意往傳欲爲召見而日熱如此故或恐貽勞不令入侍此意一體傳之
정조 21년 · 강
命安岳郡支勅之需一依黃州例放下
정조 21년 · 목
安岳郡守李始源啓言支勅時本郡以黃州頭站幷邑分辨供億與黃州別無異同而黃州則一勅所需爲三千五百六十八兩零本郡則不過二千四百二十兩零蓋以黃州支上勅本郡支副勅故接待人數差減十名有此遞減之擧而黃州地方官也人物之責立各種之貿覓不必多數費價至若本郡隔江百餘里之地搬運之費雇立之需不啻倍簁而只因支供十名之差少有此千餘金之剋減者未免斑駁此後則一依黃州支勅例定式放下恐合事宜矣從之
정조 21년 · 강
命安岳郡還穀中常平廳稷還一萬八千三百八十六石零依民願作錢上納
정조 21년 · 목
安岳郡守李始源啓言本郡各樣還穀其數甚多民受弊病而最是稷還至於二萬七千六百石之多且非本郡之土種故必貿諸隣邑或不無以錢代捧之擧爲民痼瘼作吏奸藪合有變通之道就其中管餉鑄字價償債條等九千二百六石零俱有需用處年年取耗上送於京司及營門則有不可全廢姑觀前頭作米取耗事甚便當而至於常平廳會錄條及留庫條合一萬八千三百八十六石零依民願以詳定例作錢上納在朝家別無所損在本郡實袪痼瘼故敢達矣敎以民弊旣如此依民願爲之
정조 21년 · 강
命安岳郡虛戶之弊往復道臣從便釐正令道臣狀聞
정조 21년 · 목
安岳郡守李始源啓言籍政之紊亂莫甚於本郡年前大臣筵稟以從實釐正之意行會各邑而伊時本郡適値空官仍舊磨勘每當式年鰥獨盲病人年八十無率及一家內父子各鼎者挾戶流接者亦爲分戶充數故此爲本郡民難支之端去壬子式年前郡守李益運論報監營八百六十餘戶雖曰減數無依虛錄之類尙載於元總中今式年則一從實戶磨勘恐合事宜矣敎以往復道臣從便釐正後令道臣狀聞
정조 21년 · 강
命越例貶坐進去兼春秋金珍恪金景煥拿處尋因囚單命分揀放送
정조 21년 · 목
入侍兼史例於所帶本司貶坐懸頉而珍恪等越例往參也
정조 21년 · 강
遞承旨李海愚以李翼晉代之前望也
정조 21년 · 강
命咸鏡道試取武士待下敎待令
정조 21년 · 목
兵曹啓言咸鏡道試取武士待上來給糧資齊到後草記事前判書權▣伏承筵敎矣北關武士閑良趙養鼎等五人南關武士出身李源根等十六人今已齊到故自臣曹分給糧資敎以當親試待下敎待令
정조 21년 · 강
命未肅拜吏曹堂上待開門牌招褒貶使之限內擧行
정조 21년 · 강
刑曹判書趙尙鎭疏辭籌司之任賜例批
정조 21년 · 강
勘放金吾時囚李星會李元喆仍命李允行李文協議處
정조 21년 · 목
義禁府啓言龜城府使李星會邑校橫拏不能嚴束致有殺越之情犯絕悖而亦不卽取服揆以法綱誠極可駭請以此照律允之又啓言植松前萬戶李元喆莫重還穀謂以民戶之流絕致此未捧之夥然揆以糴法殊極可駭請以此照律允之又啓言李星會李元喆依律文杖一百收贖告身盡行追奪私罪施行竝允之敎以功減一等又啓言扶安縣監李允行原情以爲田稅第二船所載禁衛營納米一百六十五石零果非帖文中分排而該營上納亦有定限執籌船隻更無加送則其勢不得不添付於元大同而例以添載之由措辭於陳省中便成公文仍爲邑規今年亦依例上送自歸於添載之科違越事目之罪實無所逃云泛稱遲晚所當請刑而曾經侍從勿爲請刑載在通編請議處允之又啓言通津前府使李文協原情以爲本府烽臺卽守安山南山二處而自守安烽燧傳于江華大母山回至于江華河陰三處皆爲照應則不可以江華南山一處之不擧隨以仍闕循例擧火豈敢歸之於烽軍之迷劣乎莫非常時不善檢飭之罪云泛稱遲晚請刑推得情敎以除刑推議處
정조 21년 · 강
以柳孝源爲禁軍別將
정조 21년 · 강
御熙政堂開坼京外殿最
정조 21년 · 목
敎曰吏兵房承旨持褒貶啓本入侍○兵曹判書李祖源啓本兵曹正郞沈鎜鄭晚錫佐郞鄭文始以貶坐不參置諸中考竝以强力察任上改書下○前工曹判書趙尙鎭啓本繕工監役官尹永烈加設監役官洪樂宣洪樂受以貶坐不參置諸中考幷以何敢不參上改書下○京畿監司李在學啓本長湍府使丁好南固知勤實奈欠綜明中仁川府使李衡弼求蒭雖勤束薪宜勉中麻田郡守李商采恕其微眚勖以實續中陰竹縣監洪秉玉以葺固善了糶或失平爲目置諸中考點下楊根郡守金鍾翕政多駭聽怨又載路下○咸鏡監司李鼎運啓本吉州等十官敎養官鏡城判官李德鉉以敎導宜勉爲目置諸中考點下○江原監司徐有防啓本寧越府使韓鼎運謹約已著剛果則欠中
정조 21년 · 강
命假注書姜浚欽洪奭周拿處前注書金履永還付先入侍後謝恩尋命浚欽奭周分揀放送
정조 21년 · 목
殿最開拆時不善擧行也尋因囚單子敎以分揀放送
정조 21년 · 강
重推慶尙監司李亨元平安監司朴宗甲推咸鏡監司李鼎運還送三道褒貶啓本使之退限改修正上送